יפעת תומר-ירושלמי

יפעת תומר-ירושלמי (נולדה בשנת 1974) היא קצינה בצה"ל בדרגת אלוף המכהנת כפרקליטה הצבאית הראשית, והיא האישה השנייה בתולדות צה"ל בדרגה זו. בתפקידה הקודם הייתה יועצת הרמטכ"ל לענייני מגדר (יוהל"ם).

== ביוגרפיה ==
היועצת לענייני מגדר יפעת תומר-ירושלמי בפורום המטה הכללי לרגל יום האישה הבינלאומי 8 במרץ 2021.
תומר-ירושלמי גדלה בנתניה. 

===שירות בצה"ל===
למדה משפטים באוניברסיטה העברית בירושלים, במסגרת העתודה האקדמית, וסיימה את התואר הראשון בהצטיינות. ב-1996, לאחר סיום לימודיה, התגייסה לפרקליטות הצבאית. בשנת 1997 הוסמכה כעורכת-דין, לאחר התמחות בתביעה הצבאית הראשית. בשנת 1999 סיימה בהצטיינות תואר שני במשפטים באוניברסיטת תל אביב. במקביל שימשה כעוזרת הוראה בקורס "דיני עונשין". בשנת 2003 נשלחה מטעם צה"ל ללימודי תואר שני בבית הספר למשפט צבאי בשרלוטסוויל , וירג'יניה, ארצות הברית, אותם סיימה בהצטיינות יתרה. היא בוגרת קורס פיקוד ומטה "אפק" במכללה הבין-זרועית לפיקוד ולמטה.

בשירותה הצבאי שימשה במגוון תפקידים בפרקליטות הצבאית, ובהם עוזרת בכירה לתובע הצבאי הראשי, עוזרת משפטית לפרקליט הצבאי הראשי, מנחם פינקלשטיין, סגנית פרקליט פיקוד המרכז, ראש ענף פיקוח משפטי וראש ענף חקיקה ותקשורת.

במסגרת תפקידה כעוזרת לתובע הצבאי הראשי, עסקה בגיבוש חוות דעת משפטיות ביחס לאסון המסוקים וביחס לאסון השייטת.

כעוזרת הפרקליט הצבאי הראשי לקחה חלק בטיפול בסוגיות משפטיות עקרוניות, ובהן ההשלכות המשפטיות של אירועי האינתיפאדה השנייה, הטיפול בסרבני מצפון, חסיון התחקיר המבצעי, רפורמה בסמכויות מפקדים ביחס להליכים פליליים המתקיימים בבתי הדין הצבאיים, העברת השיפוט המשמעתי בעבירות מין לקציני שיפוט מיוחדים בעלי הסמכה בתחום זה, ועוד.

כראש ענף פיקוח משפטי בפרקליטות הצבאית עתרה לשלילת דרגותיו של אלחנן טננבוים, בשל מעורבותו בעבירות חמורות של סחר בסמים וזיוף, במהלכן נחטף על ידי ארגון חזבאללה. תומר-ירושלמי ייצגה את עמדת הצבא בפני ועדה מיוחדת, בראשות תת-אלוף (במיל') אמנון סטרשנוב, שהורתה על הורדתו מדרגת אל"ם לדרגת טוראי.

בשנת 2007 מונתה לשופטת בית הדין הצבאי המחוזי, במחוזות שיפוט מטכ"ל, מרכז, עורף וחיל האוויר.

בשנת 2010 קודמה לסגנית נשיא בבית הדין הצבאי המחוזי מטכ"ל ועורף. במהלך כהונתה כשופטת דנה בתיקים מורכבים ורגישים במגוון תחומים, ובהם תיקי עבירות מין חמורים, סחר ושימוש בסמים מסוכנים, הוצאת נשק מרשות הצבא, גרימת מוות ברשלנות, ועוד.

בשנת 2015 שבה לשרת בפרקליטות הצבאית, קיבלה דרגת אלוף-משנה ומונתה לראשת מחלקת הייעוץ והחקיקה. בתפקיד זה עמדה בראש מחלקה המעניקה ייעוץ משפטי לכל אגפי צה"ל וזרועותיו בתחומי המשפט החוקתי, המנהלי והאזרחי. כמו-כן ריכזה את הטיפול בהליכי החקיקה הנוגעים לצה"ל, וייצגה את עמדת הצבא בשלל נושאים, במשרדי ממשלה ובוועדות הכנסת.

=== יועצת הרמטכ"ל לענייני מגדר ===
בחודש יולי 2019 החליט הרמטכ"ל, רא"ל אביב כוכבי, על מינויה ליועצת הרמטכ"ל לענייני מגדר, ובחודש ספטמבר 2019 החלה לשרת בתפקיד זה. כחלק מתפקידה כיועצת הרמטכ"ל לענייני מגדר עסקה תומר-ירושלמי בקידום שוויון הזדמנויות מגדרי, בהבטחת סביבת שירות בטוחה ומכבדת, ובמניעת מקרים של הטרדות מיניות בצה"ל<ref></ref>. במהלך כהונתה יזמה את הקמתו של מרכז "מצפים", שנפתח בחודש אוקטובר 2020, ועוסק בחיבור בין הורות לשירות, ומעניק ליווי ותמיכה למשרתות הקבע בשלבי ההיריון וראשית ההורות, וכן במהלך טיפולי פוריות<ref></ref>.

=== פרקליטה צבאית ראשית ===
ב-1 בספטמבר 2021 מונתה לתפקיד הפרקליטה הצבאית הראשית והועלתה לדרגת אלוף, והיא האלופה השנייה במינוי קבע (השופטת דבורה ברלינר מונתה לדרגה במינוי זמני) בתולדות צה"ל, לאחר אורנה ברביבאי, והאישה הראשונה שעומדת בראשות הפרקליטות הצבאית. שירתה בתפקיד זה במהלך מלחמת חרבות ברזל. במהלך המלחמה פרסמה פנייה למפקדי צה"ל שכותרת "לחימה וניצחון בהתאם לדין" ומסמך שכותרתו "טיפול באירועים חריגים במסגרת מלחמת 'חרבות ברזל'".. בנאום שנשאה ביולי 2024 אמרה: "אין, ולא יכול להיות חולק בדבר צדקתה של מלחמה זו, אשר ראשיתה באירוע הטבח הגדול ביותר שנגרם לעם היהודי מאז השואה. זאת ודאי כשמדובר באויב שחוזר ומבטיח, שישוב ויבצע את אותו טבח – שוב ושוב – כל עוד יוכל. אך גם במוצדקת שבמלחמות, מחויב צבא שומר-חוק בציות לדיני הלחימה."

ביולי 2024 הורתה תומר ירושלמי על פתיחה בחקירת מצ"ח נגד חיילי מילואים ששירתו במחנה שדה תימן, בחשד להתעללות במחבל חמאס הכלוא שם. מעצרם של החיילים גרם לביקורת כנגד תומר-ירושלמי, היא הוזמנה לדיון בועדת החוץ והביטחון של הכנסת<ref></ref><ref></ref>, בו הציגו חברי הכנסת את טענותיהם על ההליכים שיזמה<ref></ref>, נערכו הפגנות מול ביתה<ref></ref>, ובעקבותיהן הוצמדה לה אבטחה<ref></ref>.

== חיים אישיים ==
תומר-ירושלמי נשואה ואם לשלושה ילדים. מתגוררת ברמת השרון.

== מאמרים שכתבה ==
* Menachem Finkelstein, Yifat Tomer, “[https://web.archive.org/web/20060111044615/http://www.findarticles.com/p/articles/mi_m6007/is_2002_Wntr/ai_103136516 The Israeli Military Legal System – Overview of the Current Situation and a Glimpse into the Future]”, 52 Air Force L. Rev. 137 (2002)
* Yifat Tomer, “[https://books.google.com/books?id=NZJibjnKOh0C&pg=RA1-PA155&hl=ru&source=gbs_toc_r&cad=3#v=onepage&q&f=false No One Left Behind]”, 174 Mil. L. Rev. 155 (2002)
* י' תומר-ירושלמי, ר' פוליאק, חסיון התחקיר הצבאי, בספר מנחם פינקלשטיין – משפט, ביטחון וספר, עמ' 169 (הוצאת נבו), 2020
* יפעת תומר-ירושלמי, [https://www.israelhayom.co.il/opinion/739739 חזון לשוויון בצה"ל], ישראל היום, 8 במרץ 2020
* י' תומר-ירושלמי, ר' פוליאק, [https://www.maarachot.idf.il/media/blellk2y/זכויות-חוקתיות-של-חיילים-בצה-ל.pdf זכויות חוקתיות של חיילים בצה"ל – במלאת 30 שנה לחוק יסוד: כבוד האדם וחירותו], מערכות, אוקטובר 2022

== קישורים חיצוניים ==

* 

== הערות שוליים ==

קטגוריה:פרקליטים צבאיים ראשיים
קטגוריה:יועצות הרמטכ"ל לענייני מגדר
קטגוריה:קצינות צה"ל בדרגת אלוף
קטגוריה:אלופי צה"ל
קטגוריה:רמת השרון: אישים
קטגוריה:עורכי דין ישראלים
קטגוריה:בוגרות העתודה האקדמית
קטגוריה:בוגרי העתודה האקדמית
קטגוריה:בוגרות האוניברסיטה העברית בירושלים: משפטים
קטגוריה:בוגרי האוניברסיטה העברית בירושלים: משפטים
קטגוריה:שופטי בתי הדין הצבאיים
קטגוריה:שופטות בתי הדין הצבאיים
קטגוריה:עורכות דין ישראליות
קטגוריה:חיילי צה"ל במלחמת לבנון השנייה
קטגוריה:ישראליות שנולדו ב-1974
קטגוריה:ישראלים שנולדו ב-1974